*Projekts*

**LATVIJAS REPUBLIKAS MINISTRU KABINETS**

|  |  |
| --- | --- |
| 2020. gada  |  Rīkojums Nr. |
| Rīgā |  (prot. Nr.            . §) |

**Par valsts pētījumu programmu “Augstas enerģijas fizika un paātrinātāju tehnoloģijas”**

1. Saskaņā ar Zinātniskās darbības likuma 13. panta otrās daļas 3. punktu, kā arī, pamatojoties uz Ministru kabineta 2018. gada 4. septembra noteikumu Nr. 560 “Valsts pētījumu programmu īstenošanas kārtība" 4. punktu, apstiprināt valsts pētījumu programmu “Augstas enerģijas fizika un paātrinātāju tehnoloģijas” (turpmāk – programma).

2. Noteikt Izglītības un zinātnes ministriju par atbildīgo institūciju programmas īstenošanā.

3. Programmas kopējais finansējums ir 900 000 *euro* un īstenošanas laiks ir 2020.-2022. gads. Programmu finansē no Izglītības un zinātnes ministrijas valsts budžeta programmas 05.00.00 “Zinātne” apakšprogrammas 05.12.00 “Valsts pētījumu programmas” līdzekļiem.

4. Programmas virsmērķis – stiprināt Latvijas zinātniskās kopienas attīstību augstas enerģijas fizikas un paātrinātāju tehnoloģijās, sadarbībā ar Eiropas Kodolpētniecības organizāciju (*The European Organization for Nuclear Research*) (turpmāk – CERN).

5. Programmas mērķis – īstenot pētniecību dabaszinātnēs un inženierzinātnēs augstas enerģijas fizikas un paātrinātāju tehnoloģiju jomās, lai attīstītu pasaules līmeņa zināšanas, cilvēkkapitālu un tehnoloģijas un uz to bāzes radītu produktus un pakalpojumus, iesaistot zinātnisko un akadēmisko personālu, kā arī studējošos, doktora grāda pretendentus un jaunos zinātniekus.

6. Noteikt šādus programmas uzdevumus:

6.1. attīstīt sadarbību ar CERN viena vai vairāku CERN zinātnisko eksperimentu ietvaros, piemēram, Kompaktā mionu solenoīda (*The Compact Muon Solenoid*) (turpmāk – KMS) eksperimenta ietvaros;

6.2. sniegt ieguldījumu maģistra un doktora studiju programmu attīstībāaugstas enerģijas fizikas un paātrinātāju tehnoloģiju jomās;

6.3. attīstīt fundamentālu pētniecību augstas enerģijas fizikas un paātrinātāju tehnoloģiju jomās.

7. Noteikt programmai šādus kopīgus (horizontālos) uzdevumus:

7.1. nodrošināt pētniecības procesa un pētījuma rezultātu ietekmi uz šādām mērķgrupām:

7.1.1. zinātnisko kopienu, attīstot pētniecībai nepieciešamos resursus un konkurētspējīgas starpdisciplināras zinātnieku grupas, kas zinātniskajā darbībā izmanto jaunākās pētniecības metodes un tehnoloģijas, kā arī iesaistoties starptautiskās sadarbības tīklos un konsorcijos, un īstenot projektus Eiropas Savienības ietvara programmas, starptautisku programmu un aktivitāšu ietvaros;

7.1.2. studējošajiem, nodrošinot prakses un darba iespējas, kā arī projekta zinātnisko rezultātu pielietošanu studiju procesā;

7.1.3. sabiedrību kopumā, nodrošinot zināšanu pārnesi un veicinot izpratni par pētniecības lomu un devumu sabiedrībai;

7.2. nodrošināt komunikāciju un koordināciju ar visām zinātniskajām institūcijām Latvijā, kuras darbojas augstas enerģijas fizikas un paātrinātāju tehnoloģiju jomās;

7.3. pētniecības rezultātu publiskas pieejamības nodrošināšana, tajā skaitā, publicējot rezultātus brīvpiekļuves žurnālos, deponējot jauniegūtus pētniecības datus pētniecības datu repozitorijos, vai augstas enerģijas fizikas kopienas atzītos rakstu krājumos un datu bāzēs, piemēram, *ArXiv*.

8. Programmas īstenošanas laikā noteikt šādus sasniedzamos rezultātus:

8.1. oriģināli zinātniskie raksti, kas publicēti *Web of Science* vai *SCOPUS* (A vai B) datubāzēs iekļautajos žurnālos vai konferenču rakstu krājumos, vai augstas enerģijas fizikas kopienas atzītos rakstu krājumos, piemēram, KMS eksperimenta publikācijas;

8.2. pētniecības rezultātu prezentācija starptautiskajās zinātniskajās konferencēs, piemēram, mutiskas vai posteru prezentācijas;

8.3. vismaz viens virssliekšņa novērtēts augsta līmeņa pētniecības projekta pieteikums ārējā finansējuma piesaistei starptautiskajās pētniecības programmās, piemēram, Eiropas Savienības Pētniecības un inovācijas programma “Apvārsnis Eiropa”;

8.4. doktorantu, doktora grāda pretendentu un jauno zinātnieku iesaiste programmas aktivitātēs;

8.5. komunikāciju aktivitātes, kas nodrošina programmas atpazīstamību un rezultātu izplatīšanu.

9. Programmas īstenošanu var pagarināt līdz vienam gadam, ja tas ir nepieciešams programmas un tās projektu rezultātu nostiprināšanai un publiskošanai, bez papildu finansējuma piešķiršanas.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa

L.F.Dreimane 67047970

lana.dreimane@izm.gov.lv

K.Karolis 67047996

kaspars.karolis@izm.gov.lv